
EMLÉKEZTETŐ

A Győr-Moson-Sopron Megyei Mérnöki Kamara Elnökségének 2009.02.16. napján tartott elnökségi üléséről. 

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) tárgyalóterme (II. emelet 201/a. sz.)

Jelen vannak: 

Mellékelt jelenléti ív szerint

Az Elnökségi Ülés határozatképes. Jelenlévők a napirendet elfogadták és az ülés a napirendek megvitatásával folytatódott. 
Az Elnökségi Ülés napirendje. 

1. Tagfelvételek, engedélyek, fellebbezések.

Dr. Bakos Ágnes titkár

2. Aktuális megyei Mérnöki Kamarai kérdések megbeszélése.

Elnökség

· Országos tisztújító Közgyűlés

· A Mérnöki Kamara 20 éves évfordulójának megünneplése

· A Műszaki Értelmiség Napjának előkészületei 

· Tájékoztató a januári országos titkári értekezletről

3. Tájékoztató az országos Mérnöki Kamara február 11-i elnökségi üléséről

Kovács István elnök

4. Kötelező SZAKMAI továbbképzések szervezése

Dr. Neiger Róbert és Bukovics János elnökségi tagok

5. Hírlevél témák
Bartal György elnökségi tag

6. Egyebek.

1. Tagfelvételek, engedélyek, fellebbezések

Dr. Bakos Ágnes titkár ismertette a tagfelvételi, a tagsági viszony megszüntetési, ill. az engedély-kérelmeket.

5/2009. (II.16.) GYMSMMK Elnökségi határozat

9 fő kérte a tagfelvételét: Karácsonyi Zsolt, Doncsev Iván, Varga Zoltán László, Kiss Csaba, Lénárt Győző, Jankus Imre, Lukács András, Bozsaky Dávid és Fülöp Géza.
6/2009. (II.16.) GYMSMMK Elnökségi határozat

1 fő kérte a tagsági viszonyának megszüntetését: Váczi Katalin Judit (08-0970)
7/2009. (II.16.) GYMSMMK Elnökségi határozat
Jogosultság ügyében kérelmet terjesztettek elő:

Meghosszabbítások:

Zambó István: 
G-T (Épületgépész-mérnöki tervezés)

Dunai Ferenc: 
W-V-6 (Árvízmentesítés, árvízvédelem szakértés)


W-V-7 (Folyó- és tószabályozás szakértés)

W-V-8 (Térségi vízátvezetés és vízszétosztás szakértés)

W-V-9 (Sík- és dombvidéki vízrendezés, belvízvédelem szakértés)

W-V-15 (Hidraulikai szakértés)

W-V-16 (Hidrológiai szakértés)
Új engedélyek:

Gönczöl Gyula: 
ENt-SZ (Épületenergetika, épületek energetikai tanúsítása és teljeskörű szakértése)

Fülöp Géza: 
G-D-36 (Daruk, emelőberendezések, emelőszerkezetek szakértés)

Szakmai továbbképzésből hiányzik: kötelező általános és szakmai modul, ill. 1 pont. Ha megvan, utána megújítható:

Dunai Ferenc: 
VZ-T (Vízimérnöki tervezés)

Az elnökség egyhangú határozatot hozott a kérelmek teljesítéséről.
2. Aktuális megyei Mérnöki Kamarai kérdések megbeszélése.

Elnökség

· Országos tisztújító Közgyűlés

· A Mérnöki Kamara 20 éves évfordulójának megünneplése

· A Műszaki Értelmiség Napjának előkészületei 

Kovács István: 
Különböző lobbi-csoportok jöttek és jönnek létre. Van három bejelentett és három-négy nem bejelentett elnökjelölt. Bejelentett Barsiné Pataki Etelka, Balázs Péter (magas beosztású kivitelező volt, tervezőként eddig nem dolgozott, építési tagozat őt támogatja), Németi Zoltán (Kiss Sándor FB elnök javasolja), Mecsi József (a Pécsi Egyetem dékánja, a dékáni megbízatása most szűnik meg, nem újíthatja meg – nagy hírű tudományos szakember, sokáig tervezett és oktatott, geotechnikai tagozat vezetője, komoly nemzetközi neve is van).
Látens jelöltek: Marjas Kornél (Szolnok Megyei Kamara elnöke, mindenkori alapszabály-bíráló). Van, aki mondta, hogy nem vállalja: Reich Gyula (vizes tagozat, komoly kabinetvezetői múltja van, komoly tervezői gyakorlattal rendelkező szakember, ő még nem tudja feladni a tervezői gyakorlatát), Schulek János (Pest Megyei Kamara alelnöke), Molnár László (Főterv elnök-igazgatója, ő szervezi a menet közbeni megbeszéléseket, sokan elfogadják).

A jelölő bizottság 3 elnökjelöltet akar a küldöttgyűlés elé terjeszteni, komoly viták lesznek. A jelölő bizottság elnök-csoportokban gondolkodik, mindegyik csoportból akarnak egy-egy jelöltet tenni. Lenne egy „nagy név, politikus” (Barsiné Pataki Etelka), egy „mérnöki szaktekintély” (Mecsi József, Molnár László), „ügyvezető típusú” elnök. 
Hasonló elvek vonatkoznak az alelnökökre – lenne egy „ügyvezető alelnök”, egy „általános alelnök”, egy „területeket felügyelő” és egy „területeket irányító” alelnök. 

Felkérték a területeket és a tagozatokat, hogy álljanak oda egy-egy elnök- és alelnök-jelölt mellé. Ezt március 31. után kérik. Ez az áprilisi elnökségi ülésnek lesz a témája. 

Lenne-e jelölés a megyéből? Csejtei György az elmúlt időszakban betöltötte az etikai bizottsági tagságot és ha vállalja, én támogatnám, hogy ő ezt töltse be a jövőben is. 

Az elnökségre és az FB-re várnék javaslatot, hogy a megyéből jelöljünk-e. 

Az FB az elmúlt hónapokban nagy szerepet vindikált magának, a legutóbbi elnökségin is 2 órát kellett foglalkozni az FB hatásköreivel. A vita során az lett a megoldás, hogy az FB nem az elnökség felé tehet ilyen javaslatot, hanem a közgyűlés felé (a megválasztott tisztségviselők esetén). A pályázattal elnyert (főtitkár, jogász) tisztségek esetében az elnök gyakorolja a jogokat, de az elnökség többségének szavazata kell, hogy az ő vonatkozásukban utasítsa az elnököt. A döntés: Szőllőssy Gábor szerepére a küldöttgyűlésig szükség van. A választást követően Szőllőssy Gábor adja be a felmondását és majd az új elnökség eldönti, hogy elfogadja-e. Dr. Füredy Jenő a múlt év végével befejezte a tevékenységét és egy külső ügyvédi iroda kérhető fel konzultációra. Az új ügyvédet már az új ügyvezetés fogja kiválasztani. 

Csejtei György: 
Dr. Füredy Jenővel kapcsolatosan azt jegyzem meg, hogy az etikai bizottság határozatait mindig ő készíti elő, nagyon jártas a kamarai dolgokban. Az általa előterjesztett határozatok több mint 50%-ban megállják a helyüket. 

Kovács István: 
A probléma az dr. Füredy Jenővel, hogy a közgyűlést is ő jegyzőkönyvezi és az a vád ellene, hogy pontatlanok a jegyzőkönyvek. Én azt fogom javasolni, hogy elektronikusan vezessék a jövőben a teljes jegyzőkönyveket, csak a határozatok legyenek írásba foglalva. 
Csejtei György: 
Kiss Sándornak miért ilyen erősek a pozíciói, mint FB elnöknek?

Kovács István: 
Az FB-nek eddig Maros József, pécsi statikus volt az elnöke, jó elnök volt. Kiss Sándor addig csak tag volt, aztán megválasztották őt FB elnökké. 
Milyen jellegű elnököt szeretnénk látni? Ki az, akit a megyéből el tudnánk képzelni az elnökségben?

Wimmer József: 
Mecsi Imrét ismerem régről, MTA tag, szerintem maximálisan alkalmas. A megyéből alelnökként dr. Koreny Csabát tudnám elképzelni. 

Csejtei György: 
Én Mecsi Imrével egyetértek, dr. Koreny Csabával kapcsolatosan az a kérdés, hogy a kamara elfogadna-e két győri elnökségi tagot. 

Koch Péter: 
Szerintem nem kellene két alelnök-jelöltet állítani. 

Kovács István: 
Szerintem sem, kivéreztetnénk egymást. 

Csejtei György: 
Szabó Péter jönne szóba elnökségi tagként. 

Szabó Péter: 
Én ezt nem tudom vállalni, sem kész, sem képes nem lennék rá. A kérdés viszont, hogy az elnökök tekintetében programok között nem lehet választani, vagy csak emberek között? Nagyon komoly szűrés lesz, ha csak 3 személyt jelölne a jelölő bizottság. 

Kovács István: 
Ez az általános vélekedés, de pl. a Pest Megyei Kamarának nincs tervező elnökségi tagja. 

Bogár Zsolt: 
Szerintem akkor lehet letenni a voksot valaki mellett, ha a programokat látjuk. Ne legyen politikus, ne legyen kivitelező. 

Kovács István: 
Ez lesz majd március 31. után, de a program nem lesz olyan részletes. Elnöktől 50 sort fogadnak be, alelnök-jelölttől 15 sort. 

Wimmer József: 
Aki eddig még elnökségi tag sem volt, az nem lát bele olyan mélységig a gondokba, hogy programot le tudjon tenni. 
Kovács István: 
Fiatalabb jelöltnek nagy esélye lenne. 

Bogár Zsolt: 
Nincs lehetőségem és időm mondjuk egy FB-tagságra. 

Kovács István: 
Komolyan felmerüljön dr. Koreny Csaba neve? 

Wimmer József: 
Egyetértek azzal, hogy kicsi két alelnök-jelölt egy régiós indulásánál az esély, elnökségi tagnak pedig szerintem nem biztos, hogy szívesen lenne. 

Bogár Zsolt: 
Nem vett részt eddig semmiben. 

Wimmer József: 
Az egyetem és a főiskola is szervezett olyan konferenciákat, aminél a Csaba volt a szervező és levezető. 

Kovács István: 
Foglalkozzunk-e Koreny Csaba nevével?

Közmegállapodás: nem. 

Kovács István: 
Van más jelölt?

Közmegállapodás: Nincs. 

A Mérnöki Kamara 20 éves évfordulójának megünneplése

Kovács István: 
Aznap lesz elnökségi ülés, aztán megemlékezés, Dr. Hajtó Ödön mond beszédet, aztán 17 órától kötetlen, állófogadással összekötött beszélgetés lesz. Az alapító tagok részére külön meghívót küldenek és ők oklevelet kapnak. Ha valaki eljön, nagyon szívesen viszem. Megtartsuk a megyében is az évfordulót? 
Szabó Péter: 
Ez csak egy budapesti esemény volt, a megyében nem történt semmi. Csak a hírlevélben kellene megjelentetni. 
A Műszaki Értelmiség Napjának előkészületei

Kovács István:

Május 14-én és 15-én lesz megtartva. Az első nap az MTA díszterme 9.30-től 17.30-ig. A tematika az energia és energetika, eköré csoportosulnak a plenáris és szekció előadások. Van-e javaslat előadóra vagy hozzászólóra?

1. szekció: hagyományos energiaforrások

2. szekció: megújuló energiák és energiaforrások

A másodikra dr. Tóth Pétert szélenergia-témában előadónak javasolnám. 

8/2009. (II.16.) GYMSMMK Elnökségi határozat
Az Elnökség egyhangú határozattal dr. Tóth Pétert jelöli előadónak. 
Második nap: Május 15. péntek – Országház felsőházi terme. MTA elnök, Sólyom László – végül közös nyilatkozat és állófogadás. 

Tájékoztató a januári országos titkári értekezletről

Visi Renáta:

- ahány megye, annyiféleképpen értelmezik a jogszabályi rendelkezéseket és a gyakorlat is más
- nagy ellentmondások az energetikai vizsgákkal kapcsolatosan 

- úgy mennek vizsgára, hogy nem kamarai tagok, mi csak olyanokat fogadhatunk be, akik kamarai tagok

- a kódok csak véletlenül kerültek fel a honlapra, a kód nem jár automatikusan, hanem külön szakértői kérelemként el kell bírálni

- mindenképpen kellenek az előírt mellékletek (erkölcsi, önéletrajz), függetlenül attól, hogy volt-e már korábban leadva

- eljárási díjakat is különbözően értelmezik – sok megye egy kamarai igazolásért is 2.200.-Ft-ot kér – mi ezt nem csináljuk

Kovács István: 
Volt már szó erről, nekem az a véleményem, hogy mérnökök esetében ne kérjük, műszaki ellenőrök tekintetében már lehetne kérni, de a jövő hónapban erre legyen elnökségi javaslat. 

Koch Péter: 
Miért kérnek igazolást? Bárki megnézheti a honlapon. Ez nyilvános mindenki előtt, nézze meg, nehogy ez egy pályázat befogadásának feltétele legyen. 
Kovács István: 
Egyetértek azzal, hogy se a mérnököket, se az adminisztrációt ne kelljen feleslegesen tornásztatni. Azt kérem, hogy egy tagot jelöljünk ki, aki ezt megfogalmazza és egy olyan közigazgatási címlistát, ahova ezt elküldjük. 

Csejtei György: 
Sok olyan országos pályázat van, amit nem területileg bírálnak el. Országos kamarai feladat lenne, hogy ezt rendezzék. 
Wimmer József: 
Sok olyan közbeszerzési tanácsadó van, akik a kiírásokat készítik, ezeket meg lehetne keresni. 

Kovács István: 
Meg tudnánk fogalmazni egy olyan elnökségi határozatot, hogy rendezze a közbeszerzési pályázatokkal kapcsolatos dokumentáció kérdéseit?

Csejtei György: 
Szerintem az országos elnökség dolga ez. 

Wimmer József: 
Keresse meg az elnökség a közbeszerzési döntőbizottságot, hogy ezt egyeztesse. 

Kovács István: 
Határozati javaslat: Wimmer József, Koch Péter fogalmazza meg azt az országos kamarához benyújtandó levél-tervezetet, amely a közbeszerzési igazolás-kiadások rendjét kísérli meg rendezni. 
Visi Renáta: 
A budapestiek minden adatba bele tudnak javítani. Én még csak olyat találtam, hogy lakcímet javítottak. 
Kovács István: 
Egy másik „darázsfészek-téma” a Fidic-mérnök fogalma. Ilyen kategória nincs, a magyar tanácsadó mérnökök szervezete nem ad jogosultságot, minősítést, vizsgát erre. Az Unió társfinanszírozásában megvalósuló beruházások esetében egy értékhatár felett előírják a Fidic-típusú szerződések alkalmazását. A közbeszerzési törvény egy paragrafusa szerint ezen beruházások vezető mérnökének jogosultsága szabályozatlan. 

Korábban úgy gondolta a kamara, hogy a TMSZ-el összeáll a kamara egy egységes vizsgára, és a kamara adja ki a jogosultságot. Jelenleg ez megszűnt, mivel nincs erre sem kényszer, sem pedig hajlandóság a két szervezet között az együttműködésre. Ma a vezető mérnöki tevékenység az alábbi feltételek együttes megléte esetén látható el: 

- építési műszaki ellenőri 1. jogosultság

- BLSZ jogosultság

- legalább 10 féléves okleveles mérnök végzettségű
Ajánlás ezzel kapcsolatosan (nem kötelező), hogy belépjen a TMSZ-be (Tanácsadó Mérnökök Szövetsége). Ez csak ajánlás, nem kötelező. Nagy klub-díjat szed. 

Koch Péter: 
Ott osztják ki a munkákat. 

Kovács István: 
Azért olvastam fel, mert sok helyen írják már ki a mérnök előzetes megpályáztatását, amiért komoly pénzt lehet kapni, és erre bármelyik, beruházási gyakorlattal rendelkező mérnökünk alkalmas lenne. Ne hagyjuk, hogy ezt más arassa le. 
Szabó Péter: 
Hogy lesz valaki Fidic-mérnök?

Wimmer József: 
1999-2000-ben volt egy ilyen képzés, központilag 8-10 embert iskoláztak be, azóta nem. 

Bogár Zsolt: 
Sziget-Révfalu híd státusza. Májusban leadta a Mérnök Műhely az alapanyagot, kiírták a közbeszerzési pályázatot, kétfordulós fővállalkozói tender, előminősítés és kiválasztás. A kiíró egy budapesti belvárosi ügyvédi iroda, ugyanezen iroda ügyfele a generáltervező, a minősítésre is már csak egy konzorcium jelentkezett, a második fordulóba csak ez az egy ment tovább.
Utána jött a harc, a Közgép a konzorcium vezető, acélipari érdekeltségei vannak, ezért acélhidat akarnak (Rosta ferde-pilonos híd). Összeg: 500 millióval több csak a híd. Hivatalosan nem lett beadva pályázat, aztán árképzési problémák miatt két halasztást adtak a beadási határidőre. Végül is a közművekre egységárat adtak csak, pontos árak nincsenek benne, a végeredmény 5 milliárd felett lehet. A Komterv csinálja a hidat. A legutóbbi pályázathoz beadtak egy hídtervet, öszvér szerkezet acél és beton között. A hidas azt mondta, hogy nem ideális, de bele kellet rakni valahogy az acélt. Előre gyártják a 18 méteres elemeket a szigeti oldalról betolják – ez csak egyenes hidat eredményezhet. A terv mellékletek a helyszínt sem találták el, felcserélték a partokat, 50 m-rel elcsúszott észak felé. 

Alvállalkozóként a cégünk bekerült ebbe, engedélyterv szinten fogjuk végigcsinálni a terveket. Az egész eljárás, a hozzá nem értés döbbenetes. A munka kezdése 3 hónapot csúszott, de 2010 augusztus végén mindenképpen át kell adni, ha törik, ha szakad. 

Ha a város annak idején nem áll le a tervezéssel, akkor már lennének engedélyezett kiviteli terveik. A másik, hogy a kivitelező a tervező megbízója, így nem lesz kontroll. 

Kovács István: 
A polgármester sikertörténetnek érzi ezt a hidat. 

Bogár Zsolt: 
Nem volt semmilyen verseny, csak egyetlen cég adott ajánlatot. 

Csejtei György: 
A polgármestert ebben a kérdésben megvezették. 

Bogár Zsolt: 
Hogy lehet, hogy egy pesti ügyvédi iroda meg tudja ezt csinálni? A saját ügyfelei nyerték a kiírásokat. 

Koch Péter: 
Azért egy polgármester is össze kell, hogy tudja hasonlítani, hogy a Mérnök Műhely pályázata és a megvalósított hasonlít-e egymásra vagy sem? Ha ez nem így van, akkor meg kell gondolni a Mérnök Műhely tevékenységét, hogy mihez adja a nevét. 

Csejtei György: 
Mi ehhez nem adtunk a nevünket. 

Bogár Zsolt: 
Nem volt arról szó, hogy ilyen híd lesz. 

Kovács István: 
Milyen következtetést vonsz ebből le?

Koch Péter: 
Meg kell határozni, hogy mi az a határ, amihez a Mérnök Műhely a nevét adhatja és mi az, amibe energiákat tegyen, és mi az, amihez nem. 
Csejtei György: 
Ez nem a mi hitelvesztésünk, hiszen egy olyan konzorcium, aminek acélipari érdekeltségei vannak, az kígyót-békát fog kiáltani egy másik szerkezetre. 

Bogár Zsolt: 
Nem szabad a jövőben ilyen fővállalkozói tendereket csinálni, hanem írja ki az önkormányzat. 

Kovács István: 
Javasolom, hogy örökítsük meg a híd történetét és küldjük meg a polgármesternek?

Csejtei György: 
Szerintem akkor csináljuk meg, amikor a műszaki megoldásokat is látjuk. 

Kovács István: 
Mindenki örökítse meg maga számára, amíg még friss az élmény. Egy másik téma, ahol a polgármestert megvezették, az a Győrhő Kft gázmotorjának kétszeresére bővítése, úgy, hogy jövő év végén megszűnik az elektromos áram kedvezményes átvétele. Rendszeressé tesszük az egyeztetéseket a polgármesterrel, de meglátjuk, hogy ennek mi a haszna. 
Wimmer József: 
Ezzel vitatkoznék, mert sokszor megkérdez külső szakembereket. Viszont annyira sokrétű a dolog, hogy nem biztos, hogy megtalálja azt, aki a megfelelő szakember. 
Kovács István: 
Én azt mondtam a polgármesternek, hogy nincs annál jobb megoldás, mint hogy a 700 fős helyi mérnöki kamarához forduljon, ne pedig egyszemélyi embereket keressen meg. 

Csejtei György: 
Az osztályvezető, aki ezzel foglalkozik, egy 36 éves, tanácstalan hölgy. 

Dr. Bakos Ágnes az Elnökség számára a következő összefoglalót készítette a területi kamarák titkárainak 2009. február 5-én tartott üléséről. 

A titkári értekezleten a következő kérdések megtárgyalása szerepelt. 

1. Az energiatanúsítási jogosultsággal kapcsolatos kérdések.

2. Vezető tervezői cím és a tervezői jogosultság tervellenőrzési jogosultságra való kiterjesztésének regisztrálása.

3. A területi taglétszámok egyeztetése a nyilvántartási program alapján.

4. A továbbképzés regisztrálásával kapcsolatos kérdések.

5. Javaslatok az elmúlt évben módosított jogosultsági rendeletek egyértelművé tételére.

A napirenden szereplő kérdésekben az értekezlet emlékeztetője a következő fontosabb megállapításokat rögzítette: 

1. Az energiatanúsítási jogosultsággal kapcsolatos kérdések.

Egységes álláspont alakult ki abban a kérdésben, hogy a jogosultsági vizsgákat azonos eljárás szerint kell lebonyolítani, azaz a jelentkezéseket a területi kamaránál kell benyújtani, a területi kamarák továbbítják a jelentkezési lapokat az országos kamarához. 
A vizsgázókat egyértelműen tájékoztatni kell arról, hogy a jogosultság megszerzése előtt energiatanúsítási munka végzésére nincsenek felhatalmazva.

Az épületek energetikai jellemzőinek tanúsításáról szóló 176/2008. (VI. 30.) Korm. rendelet 9. § (1) bekezdése a következőképpen rendelkezik: 

E rendelet szerinti tanúsítási tevékenységet a településtervezési és az építészeti-műszaki tervezési, valamint az építésügyi műszaki szakértői jogosultság szabályairól szóló 104/2006. (IV. 28.) Korm. rendelet (a továbbiakban: Jr.), illetve az építési műszaki ellenőri, valamint a felelős műszaki vezetői szakmagyakorlási jogosultság részletes szabályairól szóló 244/2006. (XII. 5.) Korm. rendelet (a továbbiakban: Émer.) előírásainak megfelelő felsőfokú szakirányú végzettséggel rendelkező szakmagyakorló (a továbbiakban: tanúsító) végezheti, ha a Jr., illetve az Émer. előírásai szerint teljesítette az energetikai ismereteket tartalmazó jogosultsági vizsgakövetelményeket. E szabály alól felmentés nem adható.

Ez azt is jelenti, hogy a tanúsítási tevékenységhez szükséges és egyben elégséges a szakirányú végzettség és a jogosultsági vizsga letétele. Ugyanakkor ha a kamarától a szakértői jogosultság megállapítását kérik, arról a kamara az arra irányadó eljárás lefolytatása után ad határozatot.  

Az egyes jogosultságokkal végezhető tevékenységeket összefoglaló kiadványból („zöld könyv”) törölni kell azt, hogy külön vizsga esetén az energetikai szakértői jogosultság a tanúsításra is jogosít.

2. Vezető tervezői cím és a tervezői jogosultság tervellenőrzési jogosultságra való kiterjesztésének regisztrálása.
Szőllőssy Gábor tájékoztatta a jelenlevőket, hogy jelentős piaci veszteséget okozhat az MMK tagságának, hogy viszonylag kevesen kértek eddig vezető tervezői címet és kaphatták meg tervezői jogosultságuknak tervellenőrzésére történő kiterjesztését. Éppen ezért a kamara vezetése, az illetékes tagozatok előzetes megkérdezésével fel kívánja gyorsítani az eljárást. Ennek érdekében bizonyos mellékleteknek a beadásától el lehet tekinteni. (Erre vonatkozóan tájékoztató jelent meg a Mérnök Újság 2009. februári számában a 4. oldalon)
A kérelem mellékletei közé tartozik az erkölcsi bizonyítvány. A jelenlevők szükségesnek tartják, hogy ezt egységesen meg kell követelni.

A vezető tervezői cím, és a vele együtt kezelendő tervellenőrzés a tervezői szakterület egészére szól, amelyet a jogszabály nem korlátoz. A kamara etikai kódexe rögzíti, hogy a tervellenőrzés a teljes körű jogosultságon belül csak a kiemelt gyakorlatú területekre terjed ki.

A nyilvántartásban történő rögzítés egyszerűsítése érdekében a kamara főtitkárának javaslatára a jelenlevők elfogadták, hogy a nyilvántartási programot a következőképpen kell kialakítani:

Önállóan meg kell, hogy jelenjék, hogy „vezető tervezői címet kapott,….szakterületen…év…hó…nap”.

E rovat kitöltése esetén a megfelelő szakterülethez tartozó tervezői jogosultság mellett automatikusan jelenjék meg a Tell; ….tervellenőrzésre kiterjesztve.

A fentiekkel egyidőben nem változhat az immár tervellenőrzésre kiterjesztett tervezői jogosultság lejártának határideje (a továbbképzés teljesítésének bemutatására vonatkozó időpont)

Az internetes kereső programban, amennyiben tervezőt keresünk a tervező és a tervellenőrzésre kiterjesztett tervező egyaránt meg kell, hogy jelenjék, ugyanakkor legyen keresési lehetőség a tervellenőrzést végzőkre is, ettől elkülönítve.

A jelenlevők lehetségesnek tartják, hogy az ügyintézés egyszerűsítése érdekében ezt a bejegyzést az országos kamara illetékes ügyintézője végezze el, az illetékes területi kamara egyidejű értesítése mellett. A területi kamaráknak ebben az esetben azonnali igazolást nem kell kiadnia.

3. A területi taglétszámok egyeztetése a nyilvántartási program alapján.

A nyilvántartási programban a személyekhez fűződő adatfelvitel kizárólag a területi kamarák feladata és felelőssége amit valamennyi szervezet elvégez. Amennyiben a rendszer javítása vagy egyéb változtatás miatt országos érvényű módosításra lenne szükség, akkor annak előkészítése során valamennyi területi szervezetet előzetesen értesíteni kell. 
4. A továbbképzés regisztrálásával kapcsolatos kérdések.

Szőllőssy Gábor főtitkár tájékoztatást adott a rendszernek a továbbképzést érintő fejlesztéseiről, melyeknek köszönhetően a képzések meg fognak jelenni a tagnyilvántartó program egy külön felületén, adatbázist alkotva. Ezen megoldás számos új lehetőséget teremt a nyilvántartás pontos, naprakész vezetésére, annak egyszerű és azonnali internetes megjelenítésére és igény esetén a továbbképzési események tagokhoz kapcsolására. A jelenlevők egyöntetű véleménye volt, hogy a továbbképzések teljesítésének a területi kamarák által a tagoknál történő nyilvántartása nem oldható meg a szükséges pontossággal, ezt a lehetőséget egyelőre ne tegyük lehetővé.
5. Javaslatok az elmúlt évben módosított jogosultsági rendeletek egyértelművé tételére.
A jogosultsági rendeletek rendelkezései több helyen is tartalmaznak ellentmondásokat, ezért a kamara feladata ezek egyértelmű, egységes értelmezése. 
A kamara által a különböző jogosultságok adásáért szedhető igazgatási szolgáltatási díjak is rendkívül különbözőek, a különböző jogcímeken kapható szakértői jogosultságok alapján végezhető tevékenységek között sok esetben átfedések vannak. E kérdések rendezése érdekében, a felfedezett problémákról a jelenlevők rendszeresen értesítik egymást, az MMK központi szervezete pedig megkísérel a különböző minisztériumokban eljárni a szabályozás egységessé tétele érdekében.

Az egységes értelmezés érdekében a jelenlevők az alábbiakban állapodtak meg:

· A továbbképzés teljesítésének igazolásakor, a területi kamara a kérelem beadásakor 20 000,- Ft igazgatási szolgáltatási díj ellenében a 104/2006 (IV.28.) Korm. számú rendeletnek megfelelően hatósági bizonyítványt állít ki.

· Amennyiben a jogosultnak meghatározott célra hatósági bizonyítványra van szüksége, ennek díja 20 000,- Ft.
· A területi kamara igazolást állít ki a jogosultságról, vagy kamarai tagságról, ennek díja az illetéktörvényben meghatározottak szerint 2 200,- Ft. Kamarai tagok esetén évi két igazolás lehet díjmentesen kiadható.

· A korábbi, és a névjegyzékben továbbra is korlátozott tervezői jogosultsággal rendelkezők tervezői jogosultságra vonatkozó kérelme jogosultsági vizsga előírása nélkül, a továbbképzés időarányos teljesítésének igazolásával új kérelemnek minősül, az ennek megfelelő 30 000,- Ft igazgatási szolgáltatási díj megfizetésével.

· A jelenlevők szükségesnek tartják, hogy készüljön egy minta-példatár a kamara által kiadható igazolások, hatósági bizonyítványok szövegéről is, hasonlóan a nyilvántartási programban elérhető határozatokhoz.
3. 
Kötelező SZAKMAI továbbképzések szervezése

Az MMK Oktatási és Továbbképzési Iroda összeállította a 2008-ban akkreditált szabadon választott programok összesített jegyzékét. 
Kovács István: 

Volt egy olyan beszélgetés a Győri Universitas és közöttünk, hogy az Universitas nem örül annak, hogy a tanfolyamokhoz tőlük kérjük az előadókat, de a szervezésben nem vállalnak részt. Megpróbáltam egy olyan átszervezést, hogy azokat a tanfolyamokat, amiket az Universitas is szervezi ugyanolyan önköltségen, azokat az Universitas csinálja, nem a Nonprofit kft. A következő szervezésű tanfolyamainkat ilyen formában szeretnénk csinálni. 
Bukovics János: 
Kapva azon, amikor a tartószerkezeti tanfolyam volt, megalakult a statikus szakcsoport 40 fővel. 150-en vagyunk összesen statikusok, hárman vállaltuk, hogy szervezzük. A jövő héten szeretnénk egy egyeztetést összehozni, ahol megfogalmazzuk, hogy akik akkor jelentkeznek, azokkal megalakulunk. 
Bartal György: 
Ha egy szakcsoport megalakul, akkor abba automatikusan belekerülnek a tagok. 

Kovács István: 
Nem, oda külön jelentkezni kell. 

Bartal György: 
110 körül van a megyei tartószerkezeti csoportba jelentkező emberek száma. Szerintem a tényt legalább 3 sorban közölni kellene velük. Aztán lesz majd egy alakuló ülés, ahol a szakcsoport megválasztja az elnökségét, a minősítő bizottságot és egyebeket. 

Wimmer József: 
Szerintem legalább a szakcsoport megalakulására kell X embernek jelentkeznie, hogy megalakulhasson, de utána már automatikusan az azon a szakterületen dolgozók mindenféle külön kérelem nélkül a szakcsoport tagjai lesznek. 

Kovács István: 
Az épületgépészek is vannak kb százan, de a szakcsoporti létszám csak 35. 

Visi Renáta: 
Az alapszabályban az van, hogy legalább 15 fővel alakulhatnak helyi csoportok. 

Koch Péter: 
Hány embernek kell jelen lennie az alakuló ülésen? Ez a szakcsoport alapszabályában – nálunk legalábbis – le van írva. 

Kovács István: 
Ezt a kérdést a következő elnökségi ülésen megtárgyaljuk. 
Szabó Péter: 
Az FB vizsgálja felül a szakcsoportok működését. 

Kovács István: 
A jövő hónapban tartsunk egy, a szakcsoport-vezetőkkel kibővített elnökségi ülést. 

9/2009. (II.16.) GYMSMMK Elnökségi határozat
Az Elnökség egyhangú döntéssel felkéri az FB-t, hogy vizsgálja felül a megyében működő szakcsoportok működését, kérje be az elérhető írásos dokumentumokat, terjessze a következő elnökségi ülés elé és a következő ülésre meghívják a szakcsoportok vezetőit.
4. 
Hírlevél témák

Kovács István: 

A 20 éves évforduló anyagait begépeltetem és kérem, hogy a hírlevélbe tegyük be. 

5. 
Egyebek.

Kovács István: 
Bárány András ügyében történt valami?
Visi Renáta: 

Határozat született az ügyében. 

Szabó Péter: 

Fel kellene hívni az okl. faipari mérnökök figyelmét, hogy a rendelet szerint az energia tanúsításra nem jogosult. Ebben az esetben nem tudunk neki segíteni. 

Visi Renáta: 

Budapesten azt mondták, hogy ha elmegy vizsgázni, akkor megkapja a szakértői jogosultságot. 

Wimmer József: 

Csak a pénzre mennek. 

Szabó Péter: 

Jogellenes határozatokat a Kamara Titkára nem fog aláírni. Ez még egyelőre csak veszély, egyelőre csak beszélünk róla. Ha lenne egy olyan ember, akinek a vizsgája megvan, de nincs meg a végzettsége, akkor tudnánk már írni. 

Kovács István: 

Országos szinten megy már ez a tanfolyam 2-3 éve, és hitegetik őket azzal, hogy elég a tanfolyam. 

Visi Renáta: 

Megkérdeztem, hogy Budapesten mit ellenőriznek a vizsgánál, és ott nem ellenőrzik a diplomát. Az MMK vizsgáztat. 

Koch Péter: 

Előre nem tudunk reklamálni, amíg nincs egy ilyen eset. 

Kovács István: 

Van egy tájékoztató, azt kellene az ilyen kérelmezők kezébe adni, hogy tájékoztassuk őket. 

- kmf. -


  / Dr. Bakos Ágnes/





   / Kovács István /

